Video: Leerders rand busbestuurder in die ry aan‘n Skermskoot uit die video. Twee tienerseuns is in hegtenis geneem nadat ŉ video die lig gesien het wat wys hoe ŉ busbestuurder deur twee leerders aangerand word terwyl die bus beweeg. Kol. Mtsholi Bhembe, woordvoerder van die polisie, het gesê twee leerders, onderskeidelik 15 en 19 jaar oud, is in hegtenis geneem in verband met die voorval wat op ŉ busrit van Leslie na Secunda in Mpumalanga plaasgevind het. Bhembe het gesê volgens die inligting wat die polisie tans tot hul beskikking het, het die busbestuurder leerders opgelaai, insluitend die twee wat in hegtenis geneem is. “Die twee het toe vir die busbestuurder gevra hoekom hy hulle by die vorige oplaaipunt agtergelaat het. Voor hy kon antwoord het die twee leerders hom begin slaan en skop.” Volgens Bhembe het dit gebeur terwyl die bus beweeg het en is die ander leerders se lewens in gevaar gestel. Die voorval is by die polisie aangemeld en ŉ saak van aanranding met die doel om ernstig te beseer is aanhangig gemaak. Die twee leerders is Donderdag in hegtenis geneem en het reeds Vrydag in die Leslie-landdroshof verskyn. Die 15-jarige verdagte is in die sorg van sy ouers vrygelaat en die ander verdagte op waarskuwing. Hulle moet weer op 10 Oktober in die hof verskyn. ŉ Video van die voorval word intussen wyd op sosiale media versprei. Lt.genl. Mondli Zuma, provinsiale polisiekommissaris, het die jong mense se gedrag teenoor ŉ volwassene ten sterkste veroordeel. Zuma het ŉ beroep op ouers gedoen om in te gryp rakende die vorming van hul kinders se gedrag. Hy het ouers aangemoedig om gereeld hul kinders se skooltasse te deursoek vir gevaarlike wapens en selfs dwelms.